
S'examina el nivell de depredació de les llavors d'aladern després de que aques- 
tes han estat dispersades per ocells i per sargantanes, comparant els dos hàbitats 
on es troben els aladerns (pinar i garriga) i també veient l'efecte que té el micro- 
hàbitat (sota arbusts/arbres i clarianes de vegetació) sobre la probabilitat de super- 
vivència de les llavors. Els resultats mostren que la probabilitat de que les llavors 
siguin depredades (per ocells granivors, ratolins o formigues) és igual en el pinar 
que en la garriga i, almenys en el pinar, sembla haver-hi una tendència a que les 
llavors sobrevisquin més als depredadors sota els arbusts que en les clarianes. 
El fet de que les llavors d'aladern estiguin dins femtes de sargantanes o en 
femtes d'ocells no sembla afectar la probabilitat de ser depredades. No obstant, 
és raonable pensar que els ocells són més importants que les sargantanes per 
a la dispersió dels aladerns ja que dispersen un major nombre de llavors, en me- 
nors densitats i, en general, a distàncies més grans de la planta mare (i proba- 
blement també a un major nombre de microhàbitats) que les sargantanes. 
Paraules clau: depredació post-dispersió, Phillyrea, Podarcis lilfordi, Cabrera, llles 
Balears. 


SEED PREDATION OF PHILLYREA SPP. AFTER BEING DISPERSED BY 
LIZARDS AND BIRDS IN CABRERA ISLAND. This study examines the post- 
dispersal seed predation levels of Phillyrea spp. in the island of Cabrera (Balearic 
Islands). The two kind of habitats where these plants live (forest and scrubland) 
are compared and the effect of microhabitat (under shrubs/trees and in clears of 
vegetation) on seed survival is evaluated. Results show that the probability that 
seeds are preyed upon (by granivorous birds, mice or ants) is the same in pine 
forest than in scrubland and that, at least in the forest, there seems to be a 
tendency for a higher seed survival under the shrubs/trees than in the clears. The 
type of feces (lizards’ or birds’) where the seeds of Phillyrea were contained did 
not appear to affect the probability of predation. Nonetheless, it is reasonable to 
think that birds are more important than lizards as seed dispersers of these plants 
as birds disperse a greater number of seeds, at lower densities, and generally, to 
longer distances from the parent plant (and probably to a greater number of 
microhabitats as well) than lizards. 

Introducció 


La depredació de llavors que té lloc 
després que aquestes han estat disper- 
sades (depredació post-dispersió) pot 
jugar un paper molt important en la dis- 
tribució i/o abundància de moltes d'es- 
pècies vegetals. Diversos estudis han 
demostrat que la probabilitat de que les 
llavors siguin localitzades per un depre- 
dador depén (1) de la distància a la que 
són dispersades (p.ex., Janzen, 1970, 
Schupp, 1988, Traveset, 1990), (2) de la 
densitat en la que es troben (p.ex., 
Wilson i Janzen, 1972; Trombulak i 
Kenagy, 1980; Janzen, 1982; Ramirez i 
Arroyo, 1987; Hulme, 1994), i (3) de 
l'hàbitat o microhabitat on són dipo- 
sitades (p.ex., Janzen 1982, 1986, VVebb 
i Willson, 1985, Schupp, 1988; Schupp i 
Frost, 1989; Traveset, 1990). 

En la major part dels estudis on 
s'ha examinat la depredació de llavors 
dispersades per animals, aquestes s'han 
col-locat sobre la superfície, normalment 
dins plaques de Petri. Sols en uns pocs 
casos s'han emprat, per als experi- 
ments, les mateixes femtes que con- 
tenen les llavors (Janzen, 1982, 1986, 
Traveset, 1990). Això cal tenir-ho en 
compte, sobretot quan els dispersors 
són grans mamífers, ja que la probabi- 
litat de supervivència de les llavors varia 
si aquestes estan al descobert i a la 
vista dels depredadors (siguin aquestes 
escarabats, formigues o ratolins) o si 
estan ‘amagades’ dins la femta (Tra- 
veset, 1990). L'enterrament de llavors en 
el terra també afecta al posterior desco- 
briment d'aquestes per depredadors 
(p.ex., Hulme, 1994). 

En el present estudi s'examina l'e- 
fecte de l'hàbitat i del microhàbitat sobre 
la depredació de llavors dels aladerns 
(Phillyrea spp. (aquí s'inclouen tant el de 
fulla estreta, P. angustifolia, com el de 
fulla ampla, P. latifolia, i els possibles 


híbrids, ja que les llavors són molt 
semblants en forma, color i mida) a l'illa 
de Cabrera. Els aladerns es troben tant 
en el pinar com en la garriga (aquí so- 
len ser més abundants), i en diferents 
densitats. Les seves baies, de color 
biau-negrós i amb un alt contingut d'ai- 
gua, són consumides i dispersades per 
diverses espècies d'ocells frugivors, prin- 
cipalment busquerets (Sylvia Spp.), tords 
(Turdus spp.), ropits (Erithacus rubecula) 
i coarroigs (Phoenicurus spp.) (Traveset, 
1992). A més, la sargantana (Podarcis 
lilfordi), molt abundant a Cabrera, també 
consumeix els fruits que cauen al terra, 
passant les llavors intactes pel tracte di- 
gestiu, i per tant actuant també com a 
dispersora dels aladerns (Saez i Tra- 
veset, 1995). 

Altres aspectes de la biologia dels 
aladerns es poden trobar en Sébastian 
(1956), Lepart i Dommée (1992), Tra- 
veset (1994) i Herrera et al. (1994). 


Àrea d'estudi i mètodes 


L'illa de Cabrera té una àrea apro- 
ximada de 1155 ha, amb una elevació 
màxima de 172 m (Alcover et al. 1993), 
i està coberta, sobretot, per garriga, 
amb taques disperses de bosc de 
Pinus halepensis. Les espècies arbus- 
tives predominants en la garriga són: la 
mata (Pistacia lentiscus), els aladerns 
(Phillyrea spp.), la sabina (Juniperus 
phoenicea), el ginebró (J. oxycedrus) i 
l'ullastre (Olea europaea); en certes zo- 
nes, també hi ha gran abundància de 
lletrera arbustiva (Euphorbia dendroides) 
i de romaní (Rosmarinus officinalis). Una 
descripció detallada de la vegetació i de 
la climatologia de Cabrera es pot trobar 
a Alcover et al. (1993). 

En àrees de l'illa on els aladerns 
són abundants, es varen col-lectar, a 
principis d'octubre de 1994, femtes de 

sargantana i d'ocells que contenien lla- 
vors d'aladern (fàcilment distinguibles de 
les llavors d'altres espècies). Les femtes 
de sargantana són allargades (1-1,5 cm) 
i tenen la part final de color blanc degut 
a l'àcid úric excretat, aquestes femtes 
es varen recollir sobretot en llocs pedre- 
gosos, els quals són usats per les sar- 
gantanes com a refugi. Les femtes d'o- 
cells amb llavors d'aladern són molt més 
líquides i d'un color blau-negrós, i es 
varen recollir, principalment, sobre pe- 
dres. Les llavors d'aladern es reconeixen 
fàcilment en ambdós tipus de femtes. El 
nombre de llavors per femta oscilla 
entre una i tres (el promig és 1,38 + 
0,58 (d.e.), n=120). Les llavors (una per 
baia) medeixen entre 3.09 i 5.58 mm de 
diàmetre (X=3,85 mm d.e.=0,77, n=18). 

Es va fer un disseny factorial 2 x 2 
per avaluar els efectes tant del tipus 
d'hàbitat (pinar o garriga) com del lloc o 
microhàbitat (sota arbusts/arbres o en 
clarianes) on les llavors d'aladern poden 
ésser dispersades sobre la depredació 
d'aquestes. Del 7 al 10 d'octubre de 
1994 es varen col-locar les femtes amb 
llavors en un total de 6 àrees: (1) àrea 
del port, prop dels pabellons militars, (2) 
camí del Penyal Blanc, (3) L'Olla, (4) 
Cala Ganduf, (5) Coll Roig i (6) Ses 
Quatre Quarterades. En cada una de 
les àrees es van escollir els dos tipus 
d'hàbitat, i dins de cada hàbitat es van 
posar les llavors en els dos tipus de 
microhàbitat. Es varen col-locar 5 femtes 
(rèpliques) en cada microhàbitat. Les 
femtes, contenint un nombre variable de 
llavors, es varen posar a l'atzar, i així el 
total de llavors per cella oscil-la entre 
40 i 44. Per a tenir localitzades cada 
una de les femtes, aquestes es varen 
encerclar dins anelles de PVC (5 cm de 
diàmetre i 2 cm de fons) prèviament 
clavades en terra i deixant sobresortir 
0,5-1 cm sobre la superfície per a evitar 
llur pèrdua degut a les possibles plujes. 


Cada anella va ser etiquetada amb retu- 
lador, i a part, es varen col-locar mar- 
ques en terra i en la vegetació del 
voltant per facilitar la seva recuperació. 
Es varen col-locar un total de 120 ane- 
lles, cada una amb una femta dins. 
L'experiment es va deixar dos mesos, i 
el 12 de desembre es va fer un re- 
compte de les llavors remanents. 
L'anàlisi de les dades es va fer 
mitjançant una X? d'independència per 
comparar la depredació de llavors entre 
els dos tipus d'hàbitats i entre els dos 
tipus de microhàbitats. Es va emprar el 
test de Mantel-Haenszel per demostrar 
l'associació entre microhàbitat i la pre- 
sència/absència de llavors controlant per 
a la variable hàbitat. Prèviament, es va 
comprovar si els depredadors discrimi- 
naven entre les femtes de sargantanes 
i les d'ocells, mitjançant el test U de 
Mann-Whitney, per poder agrupar aques- 
tes dades. Aquest test no paramètric es 
va usar degut a que les dades no 
seguien una distribució normal, inclús 
usant les transformacions corresponents. 


Resultats 


Les femtes de sargantanes varen 
ser trobades pels depredadors amb la 
mateixa probabilitat que les dels ocells. 
Malgrat es varen col-locar moltes més 
de les primeres (100 de sargantana vs. 
20 d'ocell), la depredació de llavors no 
va diferir significativament entre els dos 
tipus de femta (86,7 +32,3 % vs. 92,5 + 
24,5 %; U=937,5 P=0,48). 

La depredació de llavors va ser 
molt alta, tant dins del pinar (86,9 + 
31,5 % (d.e.)) com en la garriga (88,3 + 
31,090). No es trobaren diferències 
significatives en la depredació entre els 
dos tipus d'hàbitats (Pearson 2-0,15 
P-0,70) (Fig. 1). La probabilitat de de- 

predació va tendir a ser més baixa sota 
la vegetació (savines, aladerns, mates, 
ullastres o pins) que en les clarianes 
(Mantel-Haenszel 253,51 P-0,06), les 
diferències entre aquests microhàbitats, 
però, sols es varen observar dins el 
pinar (Fig. 1). 

La depredació de llavors va ésser 
alta en totes les àrees de l'illa exami- 
nades, oscil-lant entre un 80% (Cala 
Ganduf) i un 98% (Coll Roig). Aquestes 
xifres no es poden, de moment, relacio- 
nar amb densitat de depredadors en els 
diferents llocs degut a que no es dispo- 
sa d'aquestes dades. 


Discussió 


Els aladerns, com altres espècies 
de la família de les oleàcies, no 

Fig. 1. Depredació de tes llavors d’aladern, Phillyrea spp., en 
els dos tipus d'hàbitats i de microhàbitats. Es varen fer cinc 
rèpliques en cada microhabitat en un total de sis àrees. N=30 
en cada categoria. Les barres indiquen un error estàndard. 

Fig. 1. Seed predation of Phillyrea seeds in the two type of 
habitats and microhabitats. Five replicates were done in each 
microhabitat in a total of six areas. N=30 in each category. Bars 


indicate one standard error. 


ES CLARIANA 
E SOTA VEGETACIO 


produeixen flors i fruits cada any sind 
que tenen “booms” de reproducció més 
o menys periòdics. A la peninsula Ibè- 
rica, per exemple, s'ha vist que l'aladern 
de fulla ampla, P. latifolia, pot estar 8 
anys sense gairebé produir fruits 
(Herrera et al., 1994) i que en un perío- 
de de 15 anys (1978-1992) la producció 
va ser important sols durant 1981 i 
1989. Observacions fetes a Cabrera 
durant el període 1992-95, mostren que 
la producció de fruits d'aladem varia 
molt entre anys: mentre que la 
producció va ésser alta durant 1992 i 
sobretot durant 1994, no hi va haver 
floració ni al 1993 ni al 1995 (Traveset, 
dades no publicades). Aquests pics de 
floració i fructificació es tradueixen, molt 
probablement, en un establiment de les 
plàntules més o menys periòdic. L'alt 
nivell de depredació observat en el 
present estudi fa pensar que, si aquest 
és consistent entre 
anys, les llavors po- 
den germinar i esta- 
blir-se com a plàntu- 
les solsament quan hi 
ha una molt alta 
producció de fruits 
que 'atipa' als depre- 
dadors. No obstant, 
la depredació de les 
llavors pot variar molt 
entre anys degut a la 
variable densitat de 
depredadors i a l'a- 
bundància d'altres re- 
cursos presents en 
l'àrea. Si, per la raó 
que sigui, un any 
baixa molt el nivell 
de depredació, pot 
ser -mantenint els 
altres factors cons- 


tants-. que l'establi- 
ment de plàntules 
sigui important 

malgrat la producció de fruits no hagi 
estat molt alta. 

La depredació de llavors d'aladern 
no va diferir entre el pinar i la garriga. 
Això suggereix que la més alta densitat 
d'aladerns a la garriga no és deguda als 
depredadors de llavors. Molts altres fac- 
tors (temperatura, lluminositat, condicions 
edàfiques, competència amb altres 
espècies, etc.) actuen segurament sobre 
la germinació i l'establiment dels ala- 
derns en el sòl. La pluja de llavors pro- 
duida per la dispersió que fan els ocells 
sol estar acoplada a la densitat de lla- 
vors que s'estableixen en l'hàbitat o mi- 
crohàbitat. Els ocells frugivors són més 
abundants a ia garriga que al pinar 
(Traveset, obs. pers.), i per tant, la pluja 
de llavors disseminades ha d'ésser més 
gran a la primera. Així s'ha trobat en un 
estudi sobre P. latifolia realitzat a la 
Serra de Cazorla (Jaén) (Herrera et al., 
1994). 

Segons els resultats d'aquest es- 
tudi, el fet de que la llavor sigui defeca- 
da en una clariana o sota un arbust 
sembla afectar la seva possible depreda- 
ció. Almenys dins el pinar, la probabilitat 
de sobreviure als depredadors sembla 
ser més gran sota la vegetació que en 
les clarianes. Això no treu, però, que la 
probabilitat de sobreviure a altres factors 
(manca de llum, de nutrients, etc.) pugui 
ser més alta a una certa distància de 
plantes adultes i en clarianes. En altres 
estudis s'ha trobat que hi ha un impor- 
tant efecte del microhàbitat, i que la pro- 
babilitat de supervivència de les llavors 
als depredadors és molt més gran en 
les clarianes que sota arbres/arbusts o 
dins del bosc (p. ex., Webb i Willson, 
1985, Schupp, 1988; Schupp i Frost, 
1989; Traveset, 1990). No obstant, sem- 
bla no haver-hi patrons consistents en 
l'etecte d'hàbitat i microhàbitat sobre la 
depredació de llavors (veure revisió bi- 
bliogràfica en Willson, 1988). 


r 

El tipus de femta on es troben les 
llavors no afecta a llur posterior depre- 
dació. La descomposició de la femta sol 
ésser ràpida, tant la d’ocell com la de 
sargantana, i si les llavors queden lliu- 
res, els depredadors (tant formigues com 
ratolins o pinsans) rarament poden dis- 
criminar entre femtes. No obstant, la 
pluja de llavors dispersades per ocells 
difereix molt de la dispersada per sar- 
gantanes i això pot tenir implicacions 
per a la depredació post-dispersió. Els 
ocells defequen o regurgiten les llavors, 
en promig, a distàncies més grans (obs. 
pers.) de la planta mare i, per tant, en 
densitats menors que les sargantanes. 
Els territoris dins els que es mouen les 
sargantanes solen ésser bastant reduïts 
i llurs femtes es solen trobar molt con- 
centrades en l'espai. Això ben segur 
afecta la probabilitat de que les llavors 
siguin trobades per un depredador (més 
alta quant més alta la densitat de lla- 
vors), com s'ha vist en diversos estudis 
(p. ex., Wilson i Janzen, 1972, Trom- 
bulak i Kenagy, 1980; Ramirez i Arroyo, 
1987; Hulme, 1994) a més d'afectar a 
l'establiment i creixement de les plan- 
tules (altes concentracions de plàntules 
implicaran una major competència pels 
recursos, i per tant, una major mor- 
talitat). 

Les formigues, en l'actualitat, sem- 
blen ésser les principals depredadores 
de llavors un cop aquestes han estat 
dispersades. A Cabrera, han estan cita- 
des 14 espècies (Comín i Furió, 1986) 
algunes de les quals són conegudament 
granivores, com les dels gèneres Mes- 
sor, Crematogaster, Pheidole, Irido- 
myrmex i Camponotus. En uns pocs 
casos es trobaren troços de llavors al 
costat de l'anella on s'havia col-locat la 
femta, indicant que havien estat depre- 
dades probablement per ocells consu- 
midors de llavors com són els pinsans. 
El ratolí domèstic Mus musculus, també 

s'ha de considerar un possible depreda- 
dor de les llavors d'aladern a Cabrera, 
ja que esta per tota l'illa (Alcover, com. 
pers.). El ratolí de camp, Apodemus 
sylvaticus, gran consumidor de llavors 
(ex. Orsini, 1979; Hulme, 1994), no sem- 
bla que actualment es trobi a Cabrera, 
però hi ha evidència de que hi va 
ésser en un passat recent (fa uns 100- 
200 anys, Alcover, com. pers.) i molt 
probablement devia ésser un important 
depredador de les llavors d'aladern així 
com de les d'altres espècies. 


Agraiments 


N'Antònia Sans va ser de gran ajut 
en el treball de camp. Agraeixo també 
al personal del Parc Nacional de Ca- 
brera el seu ajut logístic sense el qual 
no s'hagués pogut dur a terme l'estudi. 
En Miquel Palmer va aportar valuosos 
comentaris al manuscrit. Aquest trebali 
s'emmarca dins els projectes PB91-0055 
(finançat per la DGICYT) i AMB96-0843 
(finançat per la CICYT). 

